
1. CONSIDERAŢII  GENERALE

Coeziunea economică şi socială este unul din principalele obiective ale Uniunii Europene. Aşa cum este definită de articolul 158 al Tratatului Comunităţii Europene, coeziunea este necesară pentru promovarea “dezvoltării armonioase generale” a Comunităţii şi are drept obiectiv reducerea “disparităţilor între nivelurile de dezvoltare a diferitelor regiuni şi a lipsei de progres a regiunilor defavorizate”, inclusiv pentru zonele rurale.

Conform articolului 159, Comunitatea acţionează prin instrumente financiare, fondurile structurale şi Fondul de Coeziune, pentru sprijinirea atingerii acestor obiective generale. Sarcinile, obiectivele prioritare şi organizarea fondurilor structurale sunt definite de Consiliu, la propunerea Comisiei Europene şi cu asentimentul Parlamentului European. Astfel, Tratatul conţine prevederi pentru coordonarea politicilor economice, implementarea politicilor comunitare, în particular a pieţei unice, precum şi pentru utilizarea  instrumentelor structurale existente, respectiv: Fondul European de Dezvoltare Regională (FEDR), Fondul Social European (FSN), Fondul de Coeziune (FC) şi, în ceea ce priveşte acţiunea complementară: Fondul European pentru Agricultură şi Dezvoltare Rurală (FEADR) şi Fondul European pentru Pescuit (FEP).

Tratatul de la Roma, care a intrat în vigoare în anul 1958, nu face nici o menţiune explicită asupra fondurilor structurale sau despre politicile regionale comunitare. Cu toate acestea, începutul unei politici regionale europene poate fi identificat în anul 1957, când cele şase state (Franţa, Germania, Italia, Belgia, Olanda şi Luxemburg) au semnat Tratatul de la Roma. În cazul Italiei s-a constatat că există disparităţi considerabile între nivelurile de prosperitate ale diferitelor regiuni (Articolul 130), fiind unul dintre motivele pentru înfiinţarea Băncii Europene de Investiţii, ce ar putea fi considerată un instrument al politicii regionale.

Abia după ce Comunitatea s-a confruntat cu prima extindere şi cu crizele economice din anii ’70, când atenţia sa a fost orientată serios către problemele regiunilor, au fost înaintate propuneri pentru dezvoltarea unei politici în acest domeniu. 

Politica regională la nivel european a devenit vizibilă mai ales după negocierile de aderare ale Danemarcei, Irlandei şi Marii Britanii, în 1973. Atât în Danemarca cât şi în Irlanda, zonele rurale aveau probleme de rămânere în urmă ca dezvoltare faţă de zonele similare din alte state membre, cele două ţări reuşind să obţină o Directivă a Zonelor Defavorizate la nivel european, care să permită statelor membre să favorizeze zonele montane, zonele depopulate sau alte zone defavorizate. 

O atenţie specială pentru zonele rurale nu era de interes pentru Marea Britanie, care se confrunta cu probleme de reconversie industrială în regiunile cu mine de cărbuni şi oţelării din centrul şi nordul ţării. Cu probleme asemănătoare se confrunta şi Franţa, în regiunea Lorena, Belgia, în sud, şi Germania, în regiunea Ruhr. 

Toate aceste situaţii au făcut ca, după mai multe încercări, în 1975, să se înfiinţeze Fondul European de Dezvoltare Regională, care are drept scop corectarea principalelor decalaje, rezultate din preponderenţa agriculturii, din schimbările industriale sau şomajul structural.

Pregătirile pentru o Piaţă Unică Europeană, care să promoveze libera mişcare a bunurilor, serviciilor, capitalului şi a forţei de muncă, au evidenţiat clar că regiunile şi grupurile mai slabe reprezintă un risc, ceea ce a dus la adoptarea reglementărilor-cadru pentru organizarea şi funcţionarea fondurilor ce urmează să fie coordonate şi integrate în politica comunitară, precum şi stabilirea unor obiective generale care trebuie sa fie atinse prin intermediul acestor fonduri
.

Tratatul asupra Uniunii Europene include un angajament special în ceea ce priveşte politica de coeziune prin, articolul 130a, care prevede : “Comunitatea va avea ca obiectiv reducerea disparităţilor între nivelurile de dezvoltare ale diferitelor regiuni şi a lipsei de progres a regiunilor defavorizate, inclusiv a zonelor regionale”.

 În acelaşi timp, prin articolul 130d a fost înfiinţat Fondul de Coeziune menit să furnizeze fonduri pentru dezvoltarea economică prin cofinanţarea proiectelor în domeniul protecţiei mediului şi al reţelelor de transport transeuropene, permiţând statelor membre ca aceste costuri ale lucrărilor să nu perturbe eforturile bugetare interne necesare satisfacerii uniunii economice şi monetare. De asemenea, Fondul de Coeziune ajută statele să se conformeze normelor europene în acest domeniu.

Bazele pentru perioada de programare a fondurilor structurale 2000-2006 au fost fixate la începutul anului 1999, la Consiliul European de la Berlin, unde şefii de guvern ai statelor membre au încheiat acordul politic denumit “Agenda 2000”. Agenda 2000 este un program de acţiune ale cărui principale obiective sunt întărirea politicilor comunitare şi crearea unui cadru financiar pentru Uniunea Europeană  pentru perioada 2000-2006.

În ceea ce priveşte cadrul financiar al Uniunii Europene pentru perioada 2007-2013, Comisia şi-a prezentat propunerile prin două comunicări, lansate în anul 2004:

1. Comunicarea Comisiei din 10 februarie 2004 – “ Construind viitorul nostru comun – Provocările politice şi implicaţiile bugetare ale extinderii Uniunii -  perioada 2007-2013” [COM( 2004) 101 final] şi 

2. Comunicarea Comisiei din 14 iulie 2004 către Consiliu şi Parlamentul European – “Perspectivele financiare 2007-2013” [COM (2004) - 487].

Prin intermediul acestor documente de principiu, Comisia a propus                       

ca priorităţile cadrului financiar 2007-2013 să fie următoarele:

1. promovarea dezvoltării durabile, care presupune desăvârşirea pieţei interne şi mobilizarea diferitelor politici (economică, socială şi de mediu) în acest sens; obiectivele competitivitate, coeziune şi conservarea şi gestiunea resurselor naturale ţin de această prioritate;

2. atribuirea unui sens conceptului de cetăţenie europeană, prin definitivarea unui spaţiu al libertăţii, justiţiei şi securităţii şi prin asigurarea accesului la bunurile şi serviciile publice elementare;

3. promovarea unui rol coerent pentru Europa, ca partener mondial.

2. FONDUL DE COEZIUNE

Politica de coeziune la nivelul Uniunii se realizează prin instrumentele structurale, printre care şi Fondul de Coeziune, care are drept obiectiv finanţarea proiectelor care urmăresc îmbunătăţirea mediului înconjurător şi dezvoltarea infrastructurii de transport în statele membre în care PIB-ul pe cap de locuitor este sub 90% din media comunitară. În acest mod, Fondul contribuie atât la dezvoltarea durabilă a statelor membre avute în vedere, cât şi mai ales la întărirea coeziunii în cadrul Uniunii Europene.

Statele membre eligibile pentru perioada 2000-2006 au fost iniţial aceleaşi cu cele din perioada 1993-1999: Grecia, Spania, Irlanda şi Portugalia, iar de la 1 mai 2004, au îndeplinit condiţiile de eligibilitate şi noile state membre: Cipru, Estonia, Ungaria, Letonia, Lituania, Malta, Polonia, Republica Cehia, Slovacia şi Slovenia. 

Pentru anii 2004-2006, Fondul de coeziune dispune de un buget de 15,9 miliarde euro, din care mai mult de jumătate (8,49 miliarde euro) sunt rezervate noilor state membre.

La sfârşitul anului 2003 a avut loc o evaluare de către Comisie a progresului înregistrat în cele patru state care aveau proiecte cofinanţate de către Fond, în urma rezultatelor urmând să se decidă dacă vor primi în continuare asistenţă financiară.

 În urma evaluarii făcute, a fost demonstrat că produsul naţional brut din Irlanda era aproape egal cu media comunitară şi, în concluzie, proiectele din această ţară nu mai îndeplineau condiţiile de eligibilitate pentru a fi susţinute financiar de către Fond.

Domeniile în care acţionează Fondul de Coeziune sunt:

1. reţeaua transeuropeană de transport şi, mai ales, proiectele prioritare de interes european care sunt identificate prin Decizia (CE) nr. 1692/96/CE;

2. protecţia mediului înconjurător;

3. domeniile care favorizează dezvoltarea durabilă, care au legătură cu mediul înconjurător şi cu reţelele transeuropene.

Sprijinul financiar acordat nu este structurat pe programe, ci pe proiecte, fiecare proiect primind finanţare în proporţie de 80-85% din totalul cheltuielilor eligibile. Finanţarea celor două domenii este echilibrată, fiecare primind 50% din bugetul alocat acestui fond. Proiectele sunt selectate şi implementate de către statele membre beneficiare, care sunt responsabile şi de managementul şi monitorizarea lor financiară.

Referitor la domeniile menţionate anterior, acestea sunt configurate în funcţie de caracteristicile politicii comunitare aferente şi de direcţiile de dezvoltare prefigurate, ceea ce înseamnă că sunt aprobate numai proiectele care contribuie la realizarea acestora sau care sunt compatibile cu alte politici comunitare. Astfel, în ceea ce priveşte mediul, proiectele care pot fi cofinanţate trebuie să contribuie la realizarea obiectivelor de mediu ale Uniunii Europene, şi anume:

· conservarea, protecţia şi îmbunătăţirea calităţii mediului; 

· protecţia sănătăţii populaţiei;

· crearea condiţiilor necesare utilizării prudente şi raţionale a resurselor naturale;

În particular, direcţiile prioritare în cadrul acestui domeniu sunt reprezentate de:

· rezerva de apă potabilă;

· tratarea apei menajere;

· depozitarea deşeurilor solide.

Alături de acestea, sunt eligibile şi proiecte ce vizează reîmpădurirea terenurilor, controlul eroziunii solului şi conservarea naturii. 

În domeniul infrastructurii de transport sunt eligibile proiectele care îşi propun să creeze sau să dezvolte infrastructura la nivelul Reţelei Trans-Europene de Transport (TEN) sau care asigură accesul la această reţea.   

 Cererea de finanţare a statelor membre este depusă la Comisia Europeană  care, în general, se pronunţă în termen de trei luni de zile. Cererea trebuie să conţină datele cu privire la natura şi raţiunea proiectului propus, datele de fezabilitate şi costurile pe care le implică proiectul, impactul viitor asupra mediului înconjurător şi din punct de vedere socio-economic. Toate  propunerile de proiecte trebuie să respecte legislaţia comunitară în vigoare, avându-se în vedere legislaţia privind concurenţa, mediul înconjurător şi piaţa comună.

Comisia verifică îndeplinirea tuturor condiţiilor de cofinanţare, examinând în special: impactul proiectului din punct de vedere economic şi social; contribuţia proiectelor la realizarea obiectivelor comunitare în ceea ce priveşte cele două domenii, mediul înconjurător şi reţeaua transeuropeană de transport, care sunt susţinute financiar de către Fondul de coeziune, dar şi:

· respectarea priorităţilor stabilite de statul membru în domeniile respective;

· compatibilitatea proiectului cu celelalte politici comunitare.

Statele membre, prin autorităţile lor, sunt responsabile de punerea în aplicare a proiectelor conform deciziei Comisiei, cu gestionarea fondurilor, cu respectarea calendarului prevăzut şi a planului de finanţare şi cu organizarea controlului financiar. Comisia, în mod regulat, controlează şi supraveghează fiecare proiect.

Asistenţa financiară este condiţionată de următoarele reguli; dacă Consiliul:

a) stabileşte, conform dispoziţiilor articolului 106-6 CE, că există un deficit public excesiv în statul membru sau   

b) consideră, conform dispoziţiilor articolului 104-8 CE, că statul membru nu a întreprins acţiunile necesare sau le-a întreprins defectuos,

se adoptă decizia de suspendare în totalitate sau în parte a asistenţei financiare acordate din partea Fondului cu privire la toate proiectele cofinanţate din statul membru, decizia producându-şi efectele de la 1 ianuarie anul urmator.

Consiliul poate decide încetarea suspendării asistenţei financiare din partea Fondului, atunci când constată că au fost luate de către statul membru în cauză măsurile necesare de corecţie.

Deciziile de suspendare a asistenţei financiare şi de încetare a suspendării sunt luate cu majoritate calificată, la propunerea Comisiei.

Pentru perioada 2000-2006 Uniunea Europeană a alocat 28.212 milioane de euro Fondului de Coeziune.

În perioada 2000-2004 au fost patru state europene eligibile, fondurile fiind împărţite astfel, (în milioane euro): Grecia-3388; Spania-12.357; Irlanda-584; Portugalia-3388.

Irlanda a îndeplinit condiţiile de eligibilitate până la sfârşitul anului 2003. 

Cele zece noi state membre ale Uniunii Europene au primit fonduri pentru perioada 2004-2006, astfel (în milioane euro): Republica Cehia-936,05; Estonia-309,03; Cipru-53,94; Letonia-515,43; Lituania-608,17; Ungaria- 1112,67; Malta-21,94; Polonia- 4178,60; Slovenia-188,71 şi Slovacia-570,50.

Fondul de coeziune este reglementat prin Regulamentul Consiliului Europei nr.1164/1994
 care a fost amendat cu următoarele Regulamente ale Consiliului:

1. Regulamentul nr.1264/1999;

2. Regulamentul nr.1265/1999, care amendează Anexa II;

3. Regulamentul nr.16/2003.

Articolul 2 din Regulamentul 1164/1994 privind Fondul de Coeziune prevede verificarea îndeplinirii condiţiilor de eligibilitate (PIB-ul din statul care are proiecte finanţate de către Fondul de Coeziune trebuie să fie mai mic de 90% decât media comunitară) la jumătatea perioadei de finanţare.

Articolul 4 din Regulamentul modificat prevede că, dacă un stat membru devine neeligibil, resursele sunt diminuate în consecinţă. După această evaluare, Comisia adoptă un Comunicat al Consiliului şi al Parlamentului European, care indică rezultatele şi stabileşte implicaţiile financiare, care sunt puse în aplicare de către Comisie, avându-se în vedere previziunile financiare anuale.

Regulamentul (CE) nr.16/2003 al Comisiei din, 6 ianuarie 2003, privind modalitatea de punere în executare a Regulamentului (CE) nr.1164/1994 al Consiliului stabileşte regulile comune pentru determinarea eligibilităţii cheltuielilor din cadrul proiectelor, prevăzute de articolul 3 din Regulament (CE) nr.1164/1994, care pot fi cofinanţate de către Fondul de Coeziune.

Conform articolului 2 din acest Regulament, organismul responsabil cu realizarea proiectului, prevăzut de articolul 10, paragraful 4 din Regulamentul (CE) nr.1164/1994 poate fi o instituţie publică sau privată.  Toate atribuţiile organismelor responsabile cu punerea în aplicare a proiectelor trebuie să fie aprobate de către Comisie.

Propunera de cofinanţare a unui proiect poate acoperi toate stadiile sale de realizare, dar şi numai unul sau mai multe părţi din realizarea unui proiect mai mare.

Toate cheltuielile efectuate de către organismul responsabil cu realizarea totală sau parţială a proiectului trebuie să fie justificate prin contracte sau alte documente contabile, fiind o cerinţă importantă din partea Comisiei, prevăzută în articolul 4 din Regulamentul mai sus menţionat.

Concesionarea sau delegarea executării proiectului, totală sau parţială, sunt supuse aceloraşi obligaţii de control şi de supraveghere ca şi cele pentru organismele care sunt responsabile cu executarea iniţială a proiectului.

Sunt considerate eligibile, conform articolului 9, cheltuielile necesare pentru:

a) programare şi proiectare;

b) cumpărarea terenului (dacă este necesară);

c) realizarea propriu-zisă a proiectului;

d) construirea sau cumpărarea unui imobil;

e) cumpărarea sau inchirierea echipamentelor necesare realizării proiectului;

f) măsurile necesare cu gestionarea proiectului;

g) informare şi publicitate (pentru respectarea deciziei 96/455/ CE a Comisiei).

În afara acestor categorii enumerate în articolul 9 din Regulamentul menţionat, pot fi eligibile şi alte cheltuieli, cu condiţia de a fi precizate în decizia Comisiei. 

Taxa pe valoarea adăugată nu constituie o cheltuială eligibilă, decât dacă este în mod real suportată de către organismul responsabil cu realizarea proiectului. Taxa pe valoarea adăugată care este recuperată nu poate fi considerată ca fiind o cheltuială eligibilă chiar în condiţiile în care nu este recuperată de organismul contractant sau de către destinatarul proiectului.

Alte impozite şi taxe, avându-se în vedere impozitele directe, contribuţiile sociale pentru salariaţi şi cele pentru sănătate, nu constituie cheltuieli eligibile, decât dacă sunt suportate de către organismul care realizează proiectul.

Cheltuielile cu proiectarea şi expertizele sunt considerate eligibile, cu condiţia să aibă legătură cu unul sau mai multe proiecte cofinanţate de către Fond şi dacă sunt aprobate prin decizia Comisiei.

Costurile de cumpărare a unui teren sunt eligibile numai dacă sunt îndeplinite cumulativ următoarele condiţii:

· cumpărarea terenului este indispensabilă realizării proiectului;

· preţul de cumpărare nu depăşeşte 10% din cheltuielile eligibile;

· se obţine un certificat din partea unui expert independent sau din partea unei instituţii oficial agreate, care să ateste că preţul de cumpărare al terenului nu este superior valorii pieţei;

· cumpărarea terenului este aprobată de către Comisie prin decizia adoptată iniţial;

· dispoziţiile naţionale cu privire la evitarea speculei sunt respectate.

Cheltuielile referitoare la cumpărarea unui teren a cărui destinaţie rămâne agricolă sau silvicolă după terminarea proiectului nu sunt considerate ca fiind eligibile decât în cazul unei hotărâri contrare luate de către Comisie.

Articolul 18 din Regulament prevede că nu sunt eligibile costurile unui teren al cărui proprietar este organismul responsabil cu realizarea proiectului ori al unui teren ce aparţine administraţiei publice.

Cumpărarea unui imobil şi a terenului aferent acestuia nu sunt considerate a fi eligibile, decât în cazul în care imobilul existent este adaptat nevoilor proiectului. În acelaşi timp, trebuie obţinut un certificat din partea unui expert independent sau a unei instituţii oficiale ce trebuie să confirme că preţul de cumpărare nu este mai mare decât valoarea pieţei şi că imobilul are o situaţie juridică clară. O altă condiţie este aceea ca imobilul să nu fi fost obiectul, în ultimii 10 ani, a unei subvenţii naţionale sau comunitare, pentru a se evita dublul ajutor, sau să nu fi făcut obiectul unei cofinanţări pentru cumpărarea imobilului, din partea fondurilor structurale sau în cazul în care a fost cumpărat în cadrul altui proiect finanţat de către Fondul de Coeziune. Bunul imobil trebuie să aibă destinaţia prevăzută în decizia Comisiei, pe perioada menţionată în decizie. Nu sunt eligibile cheltuielile efectuate cu achiziţionarea unui imobil al cărui proprietar este organismul responsabil cu proiectul sau acesta aparţine administraţiei publice.

Conform prevederilor art.22 din Regulament, cheltuielile referitoare la realizarea propriu-zisă, a proiectului sunt eligibile. Dacă organismul responsabil cu proiectul realizează pe cheltuiala sa, total sau parţial, activitatea de realizare a proiectului, recuperarea cheltuielilor efectuate se face pe baza actelor contabile sau a altor documente care au o valoare echivalentă. Cheltuielile eligibile pot include una sau mai multe din următoarele categorii:

a) mâna de lucru (asigurări sociale şi salarii brute);

b) utilizarea echipamentului pe toată perioada realizării proiectului;

c) costurile produselor utilizate pentru realizarea proiectului;

d) alte cheltuieli indirecte care pot fi justificate contabil;

Aceste cheltuieli indirecte nu sunt eligibile, dacă organismul care realizează proiectul face parte din administraţia publică. Preţurile trebuie să fie evaluate în funcţie de costurile existente pe piaţă.

Nu sunt eligibile cheltuielile făcute de către administraţiile publice cu funcţionarii proprii care au desfăşurat activităţi de gestionare, aplicare, supraveghere şi control a unei părţi din proiect sau a întregului proiect.

Sunt cheltuieli eligibile sumele de bani folosite pentru organizarea întâlnirilor obligatorii a comitetului de supraveghere, cum ar fi cele cu:

a) serviciile de interpretare;

b)  inchirierea spaţiilor în care se desfăşoară întâlnirile;

c)  inchirierea echipamentelor electronice;

d)  onorariile experţilor;

e)  deplasările.

                  3. PERSPECTIVELE ROMÂNIEI DE A BENEFICIA DE COFINANŢARE PRIN INTERMEDIUL FONDULUI DE COEZIUNE
La data de 10 februarie 2004, Comisia Europeană  a prezentat Parlamentului European propunerea pentru pachetul financiar alocat României şi Bulgariei în perioada 2007-2009. După aderarea din 2007, România va beneficia, prin intermediul instrumentelor structurale (fondurile structurale şi Fondul de Coeziune), de aproape 6 miliarde euro pentru perioada 2007-2009
; 2/3 din fondurile alocate merg spre programe cofinanţate de către fondurile structurale iar restul de 1/3 sunt îndreptate spre proiecte cofinanţate de către Fondul de Coeziune
. Eşalonarea asistenţei pe cei trei ani se va face gradual, pornind de la premisa că, în timp, capacitatea de absorbţie a României se va îmbunătăţi. Acelaşi tratament a fost aplicat  şi statelor membre care au aderat la Uniunea Europeană în anul 2004.

Pachetul financiar pentru România pleacă de la regulile deja aplicabile în actuala legislaţie a Uniunii Europene, care limitează totalul fondurilor structurale şi de coeziune la 4% din PIB-ul anual al fiecărei ţări pentru România, regula este aplicabilă din anul 2009 .

Prin Hotărârea Guvernului nr. 497 din aprilie 2004, cu modificările ulterioare, se stabileşte Cadrul instituţional pentru coordonarea, implementarea şi gestionarea instrumentelor structurale. Prin acest act sunt definite fondurile structurale şi Fondul de Coeziune prin care Uniunea Europeană acţionează pentru eliminarea disparităţilor economice şi sociale dintre regiuni, în scopul realizării coeziunii economice şi sociale. În acelaşi timp, sunt prevăzute şi definiţiile documentelor programatice, a instituţiilor şi actorilor cheie implicaţi în implementarea instrumentelor structurale.

Prin aceeaşi hotărâre, Guvernul desemnează instituţiile responsabile cu implementarea instrumentelor structurale în România, după aderarea acesteia la Uniunea Europeană. Ministerul Transporturilor, Construcţiilor şi Turismului şi Ministerul Mediului şi Gospodăririi Apelor îndeplinesc funcţia de organisme intermediare pentru proiectele de infrastructură din domeniul transporturilor, respectiv pentru proiectele de infrastructură din domeniul mediului, finanţate prin Fondul de Coeziune.

               Pentru a obţine un impact economic real, fondurile  provenite  din instrumentele structurale nu se pot substitui cheltuielilor publice sau altor cheltuieli structurale echivalente ale statului.

               Planul Naţional de Dezvoltare este un concept specific politicii europene de coeziune economică şi socială,  care are menirea să ofere o concepţie coerentă şi stabilă privind dezvoltarea statelor membre ale Uniunii Europene, transpusă în priorităţi de dezvoltare, programe, proiecte în concordanţă cu principiul programării instrumentelor structurale.

               Urmărind dezideratul României de a adera la Uniunea Europeană în anul 2007, Planul Naţional de Dezvoltare are rolul major  de a alinia politica naţională de dezvoltare la priorităţile comunitare de dezvoltare, prin promovarea măsurilor considerate stimuli de dezvoltare socio-economică durabilă la nivel european.

               Planul Naţional de Dezvoltare 2007-2013 reprezintă documentul de planificare strategică şi programare financiară multianuală, aprobat de către Guvernul României şi elaborat într-un larg parteneriat, care va orienta dezvoltarea socio-economică a României în conformitate cu politica de coeziune a Uniunii Europene.

               Planul Naţional de Dezvoltare, în accepţiunea politicii de coeziune, reprezintă un instrument de prioritizare a instituţiilor publice pentru dezvoltare, orientate în principal asupra priorităţilor şi obiectivelor compatibile cu domeniile de intervenţie a fondurilor structurale şi a Fondului de Coeziune.

                Pentru atingerea obiectivului global şi a obiectivelor specifice au fost formulate şase priorităţi naţionale de dezvoltare pentru perioada 2007-2013, astfel:

· creşterea competitivităţii economice şi dezvoltarea economiei, bazate pe cunoaştere;

· dezvoltarea şi modernizarea infrastructurii de transport:

· protejarea şi îmbunătăţirea calităţii mediului;

· dezvoltarea resurselor umane, promovarea ocupării şi incluziunii sociale şi întărirea capacităţii administrative;

· dezvoltarea economiei rurale şi creşterea productivităţii în sectorul agricol;

· diminuarea disparităţilor de dezvoltare între regiunile ţării.

3.1.   Dezvoltarea şi modernizarea infrastructurii de transport

               Obiectivul general al strategiei în domeniul transporturilor îl reprezintă asigurarea unei infrastructuri de transport extinse, moderne şi durabile, precum şi a tuturor celorlalte condiţii privind dezvoltarea durabilă a economiei şi îmbunătăţirea calităţii vieţii, astfel încât volumul activităţii de transport în PIB să crească de la 3,6 miliarde euro la minimum 7,0 miliarde euro până în anul 2015.

               Pentru a se ajunge la acest obiectiv general, strategia de dezvoltare şi modernizare a infrastructurii de transport se va realiza prin intermediul următoarelor sub-priorităţi: 

a) modernizarea şi dezvoltarea infrastructurii de transport transeuropean şi a reţelelor de legătură, prin modernizarea şi construcţia de infrastructuri rutiere, feroviare, navale, aeroportuare transeuropene şi modernizarea şi construirea reţelelor de legătură la TEN-T ( o atenţie deosebită va fi acordată dezvoltării de proiecte pe coridorul paneuropen IV);

b) modernizarea şi dezvoltarea infrastructurii de transport de interes naţional şi îmbunătăţirea serviciilor aferente, prin modernizarea şi construcţia de infrastructuri rutiere, feroviare şi navale;

c) dezvoltarea durabilă a sectorului transporturi, prin promovarea intermodalităţii, îmbunătăţirea siguranţei traficului pe toate modurile de transport, reducera impactului lucrarilor şi acţiunilor de transport asupra mediului şi punerea în siguranţă a infrastructurii de transport.    

3.2. Protecţia şi îmbunătăţirea calităţii mediului 

               Obiectivul strategic general al acestei priorităţi din Planul Naţional de Dezvoltare îl reprezintă protejarea şi îmbunătăţirea calităţii mediului, în conformitate cu nevoile economice şi sociale ale României, conducând astfel la îmbunătăţirea semnificativă a calităţii vieţii, prin încurajarea dezvoltării durabile. Acest obiectiv va fi realizat prin promovarea sub-priorităţilor de mai jos, urmărindu-se, totodată, şi îndeplinirea angajamentelor asumate de România în cadrul negocierilor de aderare la Uniunea Europeană la Capitolul 22 “Protecţia mediului”:

a) îmbunătăţirea standardelor de viaţă, prin asigurarea serviciilor de utilităţi publice la standardele de calitate şi cantitate cerute, în sectoarele de apă şi deşeuri, prin dezvoltarea sistemelor de infrastructură de apă şi apă uzată în localităţile vizate şi crearea/consolidarea companiilor regionale de profil şi prin dezvoltarea sistemelor integrate de management al  deşeurilor  (colectare, transport, tratare/eliminare a deşeurilor în localităţile vizate; închiderea depozitelor neconforme).

b) îmbunătăţirea sistemelor sectoriale de management de mediu, cu accent pe: dezvoltarea sistemelor specifice  de management al apei şi deşeurilor, a celor de management al resurselor naturale ( conservarea diversităţii biologice, reconstrucţia ecologică a sistemelor deteriorate, prevenirea şi intervenţia în cazul riscurilor naturale - în special inundaţii), precum şi pe   îmbunătăţirea infrastructurii de protecţie a aerului.
                 Programarea financiară prevăzută în Programul Naţional de Dezvoltare a urmărit realizarea unui tablou general realist al resurselor de finanţare a dezvoltării ce ar trebui utilizate în perioada 2007-2013 pentru creşterea convergenţei cu Uniunea Europeană, conducând la o sumă estimativă globală de circa 58,7 miliarde Euro, repartizată între cele şase priorităţi naţionale de dezvoltare. 

                    În tabelul care urmează sunt prevăzute doar cele două domenii  ale căror proiecte sunt cofinanţate de către Fondul de Coeziune : 

                                                                                                      - mil. Euro -

	Priorităţi PND
	2007
	2008
	2009
	2010
	2011
	2012
	2013
	Total

	Infrastructură  de transport
	2.094,99
	2.517,48
	2.465,25
	2.071,29
	1.819,84
	1.832,20
	1.853,75
	14.654,79

	Mediu
	753,8
	898,70
	1.099,11
	1.160,45
	1.069,54
	810,78
	806,23
	6.597,98


               Structura pe surse de finanţare a Planului Naţional de Dezvoltare 2007-2013 se prezintă după cum urmează:

1. Fonduri comunitare – 43% ( repartizarea definitivă a acestora se va decide în urma negocierilor cu Comisia Europeană în cursul anului 2006);

2. Surse publice naţionale ( centrale şi locale) – 48%;

3. Surse private (cofinanţări private aferente fondurilor comunitare) – 9%.

�  Pentru perioada 2007-2013, suma totală este de 17 miliarde euro.


� Datele figurează în documentul”Pachetul financiar - instrumentele structurale”, Ministerul Integrării Europene, Departamentul Negocieri,Bucureşti,2006.

